שביעות רצון בהפועל באר שבע לאחר הניצחון אמש (ראשון) 0:1 על מכבי חיפה בשלב רבע גמר גביע הטוטו. חניכיו של ברק בכר הצליחו לגבור בסמי עופר על הירוקים בעזרת משחק הירואי במיוחד, כאשר החל מהדקה ה-62 שיחקה הקבוצה בתשעה שחקנים. גל לוי ותומר יוספי הורחקו שניהם תוך שש דקות בצהוב שני כל אחד, מה ששיבש את תוכנית המשחק של ברק בכר וקבוצתו שנאלצו להתגונן דקות רבות.
בבירת הנגב לא לוקחים יותר מדי דברים מהמשחק מבחינה מקצועית, בטח לא כשמרבית שחקני ההרכב לא שיחקו וקיבלו מנוחה לקראת צמד המפגשים מול קייראט הקזחית. למרות זאת, במועדון ובצוות המקצועי שאבו עידוד מרוח הלחימה וההקרבה של השחקנים. מי שזכו למירב המחמאות הם מרואן קבהא ואוהד לויטה שבלטו מעל כולם. "ניצחון של אופי, מגיע שאפו לשחקנים שנלחמו ולא נשברו למרות החסרון המספרי", אמר בבאר שבע.
בנוסף, אתמול נרשם עוד רגע הזוי במשחק שבו תשעה שחקנים מחזיקים מעמד כמעט מחצית שלמה מול 11 שחקנים. שיר צדק, אחד מרשימת המנודים של באר שבע, התלבש למשחק ונכנס כחילוף בדקה ה-90. כזכור, צדק מועמד לעזוב להפועל תל אביב ולא מתאמן עם הקבוצה מפתיחת העונה, כאשר היה ניכר על פניו ועל פני הספסל כי הסיטואציה אינה נוחה לשני הצדדים. ניתן להסיק כמובן, שלולא ההרחקות והלחץ המסיבי של שחקני חיפה, הבלם היה נשאר על הספסל ולא היה אמור לקבל דקות משחק.
כעת, לאחר הניצחון שהעלה את הקבוצה לחצי גמר גביע הטוט, בהפועל באר שבע יחלו בהכנות לקראת ההתמודדות מול קייראט ביום חמישי. הדרומיים יארחו את המשחק הראשון במסגרת הסיבוב השני של מוקדמות הליגה האירופית, כאשר בשבוע הבא יתארחו לגומלין בקזחסטן. ארנסטס שקטוס, מיגל ויטור, לואי טאהא, בן ביטון, עדן שמיר, שון גולדברג ונאור סבג צפויים לחזור ל-11 של ברק בכר במשחק הקרוב בטוטו טרנר.